Tsy embona (tononkalo)

Tsy embona 
Tsy mba zavatra vao

Fa tena fahita hatramin'ny ela

Ny tahaka izao:

Raha ritra ny rano, ny sisa tavela

Dia fotaka monja

Dia fota-mandrevo nalamin'ny onja.

Ny hany fitana

Ny onin'ny fiainana

Anefa ka foana

Hany ka ana

Ilay fo manantena firavoravoana

Hatrany hatrany

Ka heriny sisa, nisotro tomany.

Kanefa, hoy aho

Tsy hoe ranomaso voalokon'ny kiry

Na ran'ny taloha

No tonga nameno impiry, impiry

Ilay fo nitadidy,

No tonga nameno kapoaka mangidy.

Fa hany nandoko

Dia volon-davenona hilaza fa maty

Ilay afon'ny foko

Nitsilo ny lakana nika tanatin'ny 

Ny fahatsiarovana

Efa lavo sy lanin'ny fotoam-pahalavoana

O! Rivotra adala

No sendra nandalo nanao tora-javona!

Nony efa niala

Tsy afa-nitondra afa-tsy hery sy avona...

Ka inona foana

No tonga nanairany fanadinoana?

Etsetra, etsetra...

Dia ity aho tody fitana hafa indray,

Ary tsy mba hitsetra

Raha sendra miverina ilay fiainana iray

Izay lasan'ny taona

Nitoeran'ny foko efa nanala saona

Nikoro! Nifono

Lavenona manja ny andro fahiny

Mivolon-dronono

Ny kaopy nasoloko ny kaopiko iny

Ry fahatsiarovana

Hianao efa lanin'nh fotoam-pahalovana

Tena zavatra vao

Sy mbola tsy hita hatramin'ny ela

Ny torak'izao,

Ny rano efa ritra-tsy nisy tavela,

Na fotaka monja

Nankaiza?

Nankaiza?

Navalon'ny onja!

Jean Joseph RABEARIVELO

 Loharano 
1.https://vetso.serasera.org/tononkalo/jean-joseph-rabearivelo/aza-anontaniana-izay-antonizao

2.https://vetso.serasera.org/tononkalo/jean-joseph-rabearivelo/tsy-embona